ซื้อทองนำมาลดภาษีช็อปปิ้งไม่ได้
ซื้อทองคำ ร้านค้าปลอดภาษี นำมาหักลดหย่อนภาษีช็อปปิ้งไม่ได้
25 ธ.ค. 2558

ซื้อทองคำ ร้านค้าปลอดภาษี นำมาหักลดหย่อนภาษีช็อปปิ้งไม่ได้
ผู้บริหารระดับสูงของกรมสรรพากร เปิดเผยว่า ประชาชนแห่โทรศัพท์เข้ามาที่สายด่วนกรมสรรพากร เพื่อสอบถามรายละเอียดของมาตรการภาษีกระตุ้นเศรษฐกิจในช่วงปลายปีที่จะให้ยกเว้นภาษีเงินได้บุคคลธรรมดา สำหรับเงินได้เท่าที่ได้จ่ายเป็นค่าซื้อสินค้าหรือค่าบริการในระหว่างวันที่ 25-31 ธ.ค. 2558 จากผู้ประกอบกิจการจดทะเบียนภาษีมูลค่าเพิ่ม ตามจำนวนที่จ่ายจริง แต่ไม่เกิน 1.5 หมื่นบาท โดยส่วนใหญ่สอบถามเรื่องการซื้อทองคำว่าจะสามารถนำมาหักลดหย่อนภาษีได้หรือไม่
แหล่งข่าวเปิดเผยว่า การซื้อทองคำสามารถหักลดหย่อนภาษีได้เฉพาะค่ากำเหน็จเท่านั้น เพราะตัวเนื้อทองคำไม่ได้เสียภาษีมูลค่าเพิ่ม และการซื้อทองคำในร้านทองก็ไม่มีการออกใบกำกับภาษี การซื้อของในร้านปลอดภาษีไม่สามารถนำมาลดหย่อนภาษีช็อปปิ้งที่ออกมาล่าสุดได้ เพราะถือว่าไม่เสียภาษีอยู่แล้ว
สำหรับสินค้าที่ไม่สามารถนำมาหักลดหย่อนภาษีได้แน่นอน คือ สุรา เบียร์ ไวน์ ยาสูบ น้ำมันและก๊าซสำหรับเติมยานพาหนะ รถยนต์ รถจักรยานยนต์ เรือ
“ในวันนี้ นายอภิศักดิ์ ตันติวรวงศ์ รมว.คลัง จะแถลงชี้แจงรายละเอียดของมาตรการว่าซื้ออะไรแล้วนำมาหักลดหย่อนภาษีไม่ได้” แหล่งข่าวเปิดเผย
ทั้งนี้ สิ่งที่ผู้ต้องการใช้สิทธิในโครงการจะต้องคิดให้รอบคอบ คือ จะได้รับเงินคืนภาษีตามฐานภาษีเงินได้ที่จ่ายให้กับกรมสรรพากรเท่านั้น ไม่ได้รับเงินคืนเท่ากับราคาสินค้าที่ซื้อ หากมีฐานภาษี 5% ซื้อสินค้า 1.5 หมื่นบาท จะได้คืนภาษี 750 บาท ควรตรวจสอบผู้ขายก่อนซื้อว่าสามารถออกใบกำกับภาษีเต็มรูปแบบได้หรือไม่ เพราะต้องใช้เป็นหลักฐานการซื้อสินค้า
นายสมชัย สัจจพงษ์ ปลัดกระทรวงการคลัง กล่าวว่า มาตรการกระตุ้นเศรษฐกิจที่รัฐบาลออกมา รวมถึงการหักภาษีช็อปปิ้งช่วงปีใหม่ จะช่วยกระตุ้นการใช้จ่าย ทำให้ผู้ที่ยังไม่แน่ใจว่าจะใช้จ่ายก่อนสิ้นปีใหม่นี้ ตัดสินใจใช้จ่ายมากขึ้น คลังคาดหวังว่าจะช่วยทำให้เศรษฐกิจปีนี้ขยายตัวได้ถึง 3% สูงกว่าที่คลังประมาณไว้ก่อนหน้าที่ 2.8%
ด้านความคืบหน้าการยกระดับการจัดอันดับความยากง่ายในการประกอบธุรกิจ คาดว่าอันดับของไทยปีหน้าจะดีกว่าปีนี้ เนื่องจากได้มีการชี้แจงความคืบหน้าในการปรับปรุงเรื่องนี้ของไทยกับสำนักงานกฎหมายขนาดใหญ่ 10 กว่าแห่ง ที่เป็นคนตอบคำถามกับธนาคารโลก